Theodore Kaczynski

Theodore «Ted» Kaczynski (født 22. mai 1942 i Chicago), også kjent som «Unabomberen», er en dømt amerikansk terrorist, best kjent for sine brevbomber som han sendte til flere universiteter og flyselskaper fra slutten av 1970-tallet frem til begynnelsen av 1990-tallet. Bombene tok livet av tre personer og skadet 29. Kaczynski var gjenstand for den mest omfattende menneskejakt i FBIs historie. For å unngå dødsstraff valgte Kaczynski å tilstå, og ble dømt til livsvarig fengsel.
Kaczynski kom inn på Harvard University som 16-åring og tok ph.d.-grad i matematikk ved Universitetet i Michigan. Han ble deretter universitetslektor (Assistant Professor) i matematikk ved University of California, Berkeley i 1967. Som lærer fikk han mange klager fra studentene, og var ofte påfallende nervøs under forelesningene sine. Han sa opp jobben i 1969.

Kaczynski mislikte sterkt de store endringer som den moderne sivilisasjonens teknologiske framskritt førte til. Kaczynski hadde allerede i 1973 flyttet inn i en liten selvbygget hytte utenfor byen Lincoln i Montana uten innlagt strøm og vann, der han levde som en eneboer og lærte seg om overlevelsesmetoder, og hvordan han kunne være selvforsynt med hva han trengte. Disse nyluddittiske holdningene ble en vesentlig del av bakgrunnen for hans motiver. Etter å ha sett hvordan hans omgivelser ble påvirket av utbygging og forurensing, bestemte han seg for å slå tilbake mot denne utviklingen. Fra 1978 til 1987, og igjen fra 1993 til 1995 sendte han i alt 16 brevbomber til utvalgte personer i sin målgruppe, som var personell ved universiteter, flyselskaper og teknologibedrifter. 
24. april 1995, samme dag som hans siste brevbombe hadde drept hans tredje offer, sendte han et politisk manifest til avisen The New York Times, med et brev der han lovet å avstå fra videre aksjoner dersom avisen trykte hans manifest, kalt «Industrial Society and Its Future» («Industrisamfunnet og dets framtid», men senere omtalt som «The Unabomber Manifesto»). Avisen nølte, men henvendelsen hadde blitt sendt også til andre publikasjoner, og magasinet Penthouse trykket manifestet, i samråd med politiet, som håpet å unngå flere dødsofre. Senere trykte New York Times og The Washington Post også manifestet.
Kallenavnet «Unabomberen» stammer fra FBIs kodenavn for ham. Før hans identitet ble kjent ble han kalt «UNABOM» (University and airline bomber) av FBI og «Unabomberen» av massemedia.
Etterforskere gjenkjente deler av manifestet fra leserbrev tidligere sendt til avisene, flere av disse under fullt navn. Kaczynski ble likevel ikke arrestert før 3. april 1996. I hans hytte i Montana, fant politiet utstyr til bombeproduksjon, samt en stor samling notater som kunne knytte ham til brevbombene.
I rettssakene som fulgte unngikk Kaczynski dødsstraff ved å tilstå alle forhold. Han ble dømt til livstidsstraff uten mulighet til benådning, og soner derfor resten av sitt liv i høysikkerhetsfengselet ADX Florence utenfor byen Florence i Fremont County i Colorado. Dette huser også en rekke andre dømte terrorister, som al-Qaida-tilknyttede innsatte som Zacarias Moussaoui, Ramzi Yousef, spiondømte Robert Hanssen og medlemmer av den amerikanske mafiaen.Kaczynskis manifest har i ettertid påvirket drapsmannen fra Utøya 2011.


== Referanser ==


== Eksterne lenker ==
(en) Ted Kaczynski – kategori av bilder, video eller lyd på Commons 
(en) Theodore Kaczynski – galleri av bilder, video eller lyd på Commons